Alueiden komitean lausunto aiheesta "Ehdotus neuvoston päätökseksi yhteisen liikennepolitiikan kehittämisestä ja toteuttamisesta"

(97/C 244/07)

ALUEIDEN KOMITEA, joka

ottaa huomioon komission ehdotuksen neuvostolle KOM(96) 654 lopull. - 96/0306 (SYN) (),

ottaa huomioon neuvoston Euroopan yhteisön perustamissopimuksen 129 d ja 198 c artiklan mukaisen, 14. helmikuuta 1997 tekemän päätöksen pyytää aiheesta alueiden komitean lausunto,

ottaa huomioon 12. maaliskuuta 1997 tekemänsä päätöksen antaa lausunnon valmistelu valiokunta 3:n "Liikenne ja tietoliikenneverkot" tehtäväksi,

ottaa huomioon valiokunta 3:n 10. huhtikuuta 1997 hyväksymän lausunnon (CdR 64/97 rev.), jonka esittelijänä oli Anders Gustâv,

hyväksyi 11. ja 12. kesäkuuta 1997 pitämässään 18. täysistunnossa (kesäkuun 12. päivän kokouksessa 1997) seuraavan lausunnon.

1. Yleistä

1.1. Koko liikennealan varman ja kestävän kehityksen edistäminen edellyttää Euroopan unionin liikennepolitiikan kehittämistä ja konkreettistamista. Sekä henkilö- että tavaraliikenteeseen liittyvä toiminta on suurimmaksi osaksi paikallista ja alueellista. Ympäristövaikutuksiin, ruuhkiin, kaavoituskiistoihin ja onnettomuuksiin liittyvät liikenteen ongelmat koskettavat alue- ja paikallistasolla kansalaisia merkittävällä tavalla. Toisaalta liikennepolitiikan tulee olla entistä markkinasuuntautuneempaa ja ottaa huomioon kysyntä, kuluttajien arvot, asenteet ja mieltymykset. Toisaalta taas liikennealaa tulee kehittää varmaa ja kestävää kehitystä edistävällä tavalla.

1.2. Tämän vuoksi alueiden komitea haluaa korostaa tarvetta kehittää koordinoitua ja yhtenäistä liikennepolitiikkaa EU:n, jäsenvaltioiden, alueiden ja kuntien välisenä yhteistyönä. Läheisyysperiaate on olennaisessa asemassa. Unionin tulee kannustaa lisäämään paikallis- ja aluetasolla tapahtuvaa tietojen ja kokemusten vaihtoa ja luoda foorumi alueiden ja kuntien luottamushenkilöiden ja asiantuntijoiden yhteisille keskusteluille. Alueiden komitea on omalta osaltaan valmis osallistumaan tähän työhön.

1.3. Eurooppalaisen liikenneverkon kehittämistä tulee edistää eri tavoin. Kunnilla ja alueilla tulee samalla olla hyvät mahdollisuudet vaikuttaa konkreettisten suunnitelmien muotoutumiseen ja toteuttamiseen alue- ja paikallistasolla. Eurooppalainen liikenneverkko ei tule toimimaan tehokkaasti, jollei se liity joustavasti alueelliseen ja paikalliseen liikennejärjestelmään. Eurooppalainen liikenneverkko ei tule toimimaan tehokkaasti, jollei se liity joustavasti paikalliseen liikennejärjestelmään. Entistä paremmat liikenneyhteydet parantavat Euroopan kilpailukykyä maailmanmarkkinoilla ja tiivistävät unionin yhteenkuuluvuutta. Liikenne- ja tietoliikennejärjestelmää tulee laajentaa hallinnollisista rajoista välittämättä.

1.4. Perusrakenteet ja liikenne ovat osa yhteiskunnan rakentamista ja kehittämistä. Entistä paremmat tietoliikenneyhteydet voivat edistää työllisyyttä ja taloudellista kasvua. Yhteiskunnan panostusta eri liikennemuotoihin sekä perusrakenteeseen ja liikenteeseen tulee punnita.

1.5. Sääntely ja monopolit ovat yhä tyypillisiä koko liikennealalle. Markkinasuuntautuneisuuden puute on kouriintuntuva ja eri liikennemuotojen yhteensovittaminen on kuluttajan kannalta usein puutteellista. Reitti ovelta ovelle tulee analysoida asiakkaan näkökulmasta ja analyysin tulee kattaa koko laatuketju:

asiakkaan laatuun kohdistamat odotukset,

suunniteltu laatu,

sovittu laatu,

toimitettu laatu,

asiakkaan kokema laatu.

1.6. Asiasta vastaavien liikenneviranomaisten ja -yritysten tulee mitata toimitettua ja asiakkaan kokemaa laatua jatkuvasti asiakkaan näkökulmasta. Jotta ovelta ovelle -reitin heikot lenkit olisi mahdollista tunnistaa, tulisi toimitettua ja asiakkaan kokemaa laatua mitata samalla mittarilla. Julkisen liikenteen (rautatiet mukaanlukien) houkuttelevuuden lisäämiseksi on paikallaan, että ao. liikenneviranomaiset ja -yritykset täsmentävät, mitä ne ovat valmiita asiakkailleen tarjoamaan. Nämä lupaukset on viestittävä asiakkaille siten, että he tietävät mitä he voivat odottaa. Asiakkaan odotusten ylittäminen on tärkeää. Mikäli tavaran tai palvelun toimittaja ylittää asiakkaan odotukset, kasvaa uuden kaupan todennäköisyys. Mikäli liikennealalla toimiva yritys ei tietyssä tilanteessa pysty pitämään antamaansa lupausta on tärkeää, että asiakas saa kuitenkin häntä tyydyttävän korvauksen.

1.7. Julkista liikennettä (rautatiet mukaanlukien) tuetaan koko unionissa huomattavasti verovaroin. Tästä tuesta ja usein muita liikennemuotoja alhaisemmista hinnoista huolimatta monet liikkuvat mieluummin autolla. Liikkumismuodon valintaan vaikuttaa paljon sen taso ja laatu. Edullinen hinta on avaintekijä. Vaikka julkisen liikenteen käyttäminen onkin usein edullista, se ei ole kuluttajan kannalta riittävän halpaa. Panostamalla korkeaan tasoon ja parempaan laatuun voidaan tuotteesta saada myös parempi hinta. Matkustajien mieltymykset ja maksuhalukkuus tulee analysoida. Tulevaisuudessa matkustajien on maksettava lisää nykyistä paremmasta perusrakenteesta ja sujuvammasta liikenteestä. Oikeudenmukainen ja tehokas hinnoittelu, jossa ulkoiset kulut otetaan huomioon, antaa yhteiskunnalle mahdollisuuden laajentaa ja parantaa perusrakennetta ja liikenneverkkoa.

1.8. Reitin kaikkien osien ja vaihtopisteiden tulee olla laadultaan riittäviä. Kalustoon liittymättömät ("software policies") parannukset ovat usein edullisempia, kustannustehokkuudeltaan parempia ja nopeammin toteutettavissa kuin uuteen teknologiaan investoiminen.

1.9. Uutta tekniikkaa, esim. tietotekniikkaa kehitettäessä on tärkeää keskittyä asiakkaaseen. Asiakkaan kannalta hyvien ratkaisujen löytäminen ja Euroopan teollisuuden kilpailukyvyn vahvistaminen maailmanmarkkinoilla edellyttää tietyntasoista eurooppalaista standardointia.

1.10. Alueiden komitea haluaa tässä yhteydessä myös viitata komission vihreistä kirjoista "Kansalaisten verkko" ja "Kohti oikeudenmukaista ja tehokasta liikenteen hinnoittelua" antamiinsa lausuntoihin.

2. Päätösehdotuksen artikloja koskevat alueiden komitean kommentit

2.1. Kommentit 1 artiklaan

"Tämä sopimus koskee kestävän ja turvallisen liikkuvuuden varmistamiseksi ja sen edistämiseksi toteutettavan yhteisen liikennepolitiikan ja Euroopan laajuista liikenneverkkoa koskevan politiikan määrittämistä ja täytäntöönpanoa."

2.1.1. Komitea haluaa korostaa, että kysynnän sekä asiakkaiden asenteiden, arvojen ja mieltymysten tulee olla unionin liikennepolitiikan olennainen lähtökohta. Nykyistä markkinasuuntautuneemman liikennepolitiikan myötä kuntien ja alueiden merkitys kasvaa, mikä on myös läheisyysperiaatteen mukaista.

2.1.2. Alueiden komitean mielestä sääntelyn purkaminen ja lisääntyvä kilpailu voivat olla toimivia keinoja parantaa kuljetusalan markkinasuuntautuneisuutta. Oikeudenmukaisella ja tehokkaalla hinnoittelulla voidaan edistää kuljetusalan varmaa ja kestävää kehitystä samalla, kun yhteiskunta saa voimavaroja perusrakenteen ja liikenneverkkojen parantamista varten.

2.1.3. Alueiden komitea toteaa, että liikennepolitiikka tulee sovittaa yhteen ympäristö- ja muun politiikan kanssa, ja yhteensovittamisen tulee tapahtua unionin, jäsenvaltioiden, alueiden ja kuntien tasolla. Maankäyttöön liittyvät kiistat ovat monilla alueilla lisääntymässä ja ratkaisuja niihin tulee punnita kunnallisen ja alueellisen kaavoituksen puitteissa.

2.2. Kommentit 2 artiklaan

"Komissio vastaa 1 artiklan täytäntöönpanosta ja voi toteuttaa tämän päämäärän saavuttamiseksi tarpeelliseksi katsomiaan toimenpiteitä, erityisesti:

kerätä, käsitellä ja levittää järjestelmällisesti Euroopan yhteisön ja kolmansien maiden liikennettä koskeviin toimiin liittyviä tietoja,

osallistua sellaisten elinten järjestämien erikoisalojen konferenssien ja seminaarien järjestämiseen, joiden tavoitteet ovat yhteensopivia yhteisön tavoitteiden kanssa,

tukea, tarvittaessa säännöllisellä toiminnalla, kansallisten tai kansainvälisten, julkisten tai yksityisen järjestöjen suorittamia arviointitoimia, jotka edistävät tehokkaasti ja välittömästi yhteisen liikennepolitiikan tavoitteiden toteutumista

kannustaa ja tukea teknistä yhdenmukaistamista Euroopan laajuisen liikenneverkon yhteentoimivuuden ja liikenteen sisämarkkinoiden parhaan mahdollisen toimivuuden varmistamiseksi,

tukea aloitteita, joiden tarkoituksena on tarkentaa, kehittää ja edistää Euroopan laajuisen liikenneverkon teknisiä sekä ympäristöön ja talouteen liittyviä piirteitä ja verkon laajentamista kolmansiin maihin,

kannustaa liikennealaan liittyvää koulutustoimintaa, erityisesti liikenneturvallisuuden ja ympäristönsuojelun tason parantamiseksi ja edistämiseksi,

arvioida komission tai kolmansien liikkuvuuden edistämiseksi toteuttamia toimia teknisesti ja taloudellisesti,

suorittaa toimien ja hankkeiden kustannushyötyanalyysejä."

2.2.1. Eri maiden ja alueiden välinen tietojen, kokemusten ja ajatusten vaihto on tärkeä kehityksen ja muutoksen lähde. Alueiden komitean mielestä kunnat, alueet ja varsinkin paikallis- ja aluetason luottamushenkilöt tulisi entistä enemmän ottaa mukaan komission toimintaan.

2.2.2. Alueiden komitea haluaa korostaa, että euroopanlaajuisten verkkojen laajentaminen on paikallaan, mutta se tulee toteuttaa läheisessä yhteistyössä ao. kuntien ja alueiden kanssa.

2.2.3. Alueiden komitea toteaa, että useissa maissa ei ole vahvoja järjestöjä, jotka valvovat kuluttajien etuja verovaroin tuetun paikallisen ja alueellisen julkisen liikenteen alalla (joukkoliikenne ja rautatiet). Yksityisautoilijoilla ja ammattiliikenteellä on sitä vastoin monissa maissa vahvat etujärjestöt. Kansalaisten kanssa läheisessä yhteydessä olevilla paikallis- ja aluetason luottamushenkilöillä on keskeinen asema eri ryhmien etuja punnittaessa.

2.2.4. Komitea toteaa, että uusi tekniikka (mm. tietotekniikka) voi parantaa liikennejärjestelmien laatua ja lisätä joukkoliikenteen kilpailukykyä. Komission tulee tukea tietyn laajuista standardointia toisaalta kuluttajien kannalta hyvien ratkaisujen löytämiseksi ja toisaalta eurooppalaisen kilpailukyvyn parantamiseksi. Komitea haluaa samalla korostaa, että panostamalla määrätietoisesti laatuun ja palveluun voidaan nykyisellä tekniikalla päästä huomattaviin parannuksiin.

2.2.5. Alueiden komitean mielestä komission työssä tulee laatuun liittyvät kysymykset ottaa entistä selvemmin esille. Komission tulee kehittää ohjelma laatukysymysten entistä järjestelmällisempää käsittelyä varten ja kannustaa asiasta vastaavia viranomaisia ja liikennealalla toimivia yrityksiä selvittämään asiakkaiden odotukset ja heidän laatuun liittyvät kokemuksensa. Yhdenmukainen laadunmääritysjärjestelmä helpottaa heikkojen lenkkien tunnistamista reittiketjussa ja kansalaisten liikenneverkon luomista Eurooppaan.

2.2.6. Alueiden komitea huomauttaa, että komission on toimenpiteitä aloittaessaan kunnioitettava jäsenvaltioille läheisyysperiaatteen mukaisesti kuuluvaa ensisijaista toimivaltaa.

2.3. Kommentit 3 artiklaan

"1) Toteuttaakseen nämä toimenpiteet komissio voi erityisesti:

tehdä sopimuksia yksityisten tai julkisten elinten kanssa julkisia hankintoja koskevien menettelyjen mukaisesti,

antaa osarahoitusta mihin tahansa yksityisen tai julkisen, kansainvälisen tai kansallisen elimen käynnistämään hankkeeseen enintään 50 prosenttiin asti hankkeen kokonaiskustannuksista tai tätä suuremman määrän, jos se on perusteltua toimenpiteen poikkeuksellisen merkityksen vuoksi yhteisölle,

osallistua sellaisten liikenteen alan julkisten tai yksityisten kansainvälisten järjestöjen toimintatalousarvioon, joiden jäsen yhteisö on tai joihin se aikoo liittyä.

2) Jos se on perusteltua toimien luonteen ja olosuhteiden vuoksi, toteutetaan tarjouspyyntöjen julkistamista koskevat asianmukaiset toimet ja määritellään yhteisön toimiin sovellettavat yksityiskohtaiset säännöt.

3) Yhteisön toimet määräytyvät ensisijaisesti sen mukaisesti,

mikä on toiminnan merkitys yhteisen liikennepolitiikan ja Euroopan laajuisen liikenneverkon tavoitteiden toteutumiselle,

mikä on toiminnan ulottuvuus yhteisössä ja erityisesti, onko osallistuminen siihen monikansallista,

onko toiminta luonteeltaan kokeilevaa tai innovatiivista ja mitkä ovat sen levittämisen ja laajentamisen mahdollisuudet yhteisön alueella, ja

millä tavoin kyseinen toiminta edistää kolmansien maiden kanssa tehtävän yhteistyön kehittämistä."

2.3.1. Alueiden komitea toteaa, että alan kansainväliset ja kansalliset järjestöt suhtautuvat usein kielteisesti sääntelyn purkamiseen ja kilpailuun. Kuluttajien edun ajamisen ei voida olettaa olevan palvelujen ja tavaroiden tuottajien etuja ajavien järjestöjen päätavoitteena. Tämän vuoksi on tärkeää, että komissio toimii yhdessä edistystä kannattavien ja tulevaisuuteen suuntautuneiden tahojen kanssa, jotka ovat samaa mieltä unionin liikennepolitiikan pitkän aikavälin tavoitteista.

2.3.2. Komitean mielestä on paikallaan, että komissio rahoittaa kansallisten ja kansainvälisten toimijoiden hankkeiden lisäksi ja ennen kaikkea paikallisia ja alueellisia hankkeita. Liikenteeseen liittyvästä toiminnasta suurin osa on paikallista ja alueellista ja liikenteeseen liittyvät ongelmat tuntuvat ennen kaikkea kunnissa ja alueilla. Kunnallis- ja aluetasolla on innovatiivisia ja tulevaisuuteen suuntautuneita voimia, joita tulee kannustaa toimimaan. Komission tulee rohkaista eri maiden kuntien ja alueiden välisiä yhteistyöhankkeita ja siten jouduttaa EU:n liikennepolitiikan kehittämistä.

2.3.3. Alueiden komitea ei pidä sääntelyn purkamista ja kilpailua tavoitteena vaan liikenteen sujuvuuden parantamisen ja kustannusten alentamisen välineenä. Sisämarkkinoiden täydellinen toteuttaminen koko liikennealalla on tärkeää. Kannattamaton liikenne, joka edellyttää yhteiskunnan tukea tulee unionin hankintadirektiivin mukaisesti alistaa vapaalle kilpailulle eurooppalaisilla julkisilla hankintamarkkinoilla. Komission tulee edistää tähän liittyvää tietojen ja kokemusten vaihtoa erityisesti palveluiden laadun kehittämiseksi käyttäjiä ajatellen.

2.3.4. Läheisyysperiaate huomioon ottaen komission toimiin ei kuitenkaan kuulu kahdenvälisten liikennepoliittisten sopimusten solmiminen kolmansien maiden kanssa.

2.4. Kommentit 4 artiklaan

"Ennen viimeisen maksuerän maksamista on suoritetut maksut tarkastettava aina perusteellisesti ottaen huomioon sopimusvelvoitteet, joihin tuensaaja on sitoutunut, sekä liiketalouden ja moitteettoman varainhoidon periaatteet. Kaikkiin sopimuksiin, jotka komissio tekee tuensaajien kanssa, sisällytetään petosten vastaista menettelyä koskevat ehdot (muun muassa sopimuksen täyttämistä koskeva valvonta, määräajoin toimitettavat kertomukset ja taloudellista valvontaa koskevat toimenpiteet)."

2.4.1. Alueiden komitea haluaa korostaa, että tavanomaisen tilintarkastuksen lisäksi on erittäin tärkeää, että jokainen toimi ja hanke arvioidaan sille asetettujen tavoitteiden perusteella. Kustannustehokkuuden tarkistaminen on olennaista. Lisäksi komitea haluaa uudelleen painottaa asiakas- ja markkinalähtöisen sekä yhteiskunnallisista lähtökohdista tehtävän analyysin merkitystä. Liikennejärjestelmän tulee vastata parhaalla mahdollisella tavalla markkinoiden vaatimuksia samalla kun etusija liikennealalla annetaan vakaalle ja kestävälle kehitykselle.

2.5. Kommentit 5, 6 ja 7 artiklaan

2.5.1. Alueiden komitealla ei ole huomautettavaa.

3. Ehdotuksen artikloja koskevat alueiden komitean muutosehdotukset

3.1. Alueiden komitea ehdottaa, että päätösehdotuksen artikloihin tehdään seuraavat täydennykset:

3.2. 2 artiklan kolmas luetelmakohta:

"tukea, tarvittaessa säännöllisellä toiminnalla, paikallisten, alueellisten, kansallisten tai kansainvälisten julkisten tai yksityisten järjestöjen arviointitoimia, jotka edistävät tehokkaasti ja välittömästi yhteisen liikennepolitiikan tavoitteiden toteutumista,"

3.3. 3 artiklan toinen luetelmakohta:

"antaa osarahoitusta mihin tahansa yksityisen tai julkisen, paikallisen, alueellisen, kansainvälisen tai kansallisen elimen käynnistämään hankkeeseen enintään 50 prosenttiin asti hankkeen kokonaiskustannuksista tai tätä suuremman määrän, jos se on perusteltua toimenpiteen poikkeuksellisen merkityksen vuoksi yhteisölle,"

4. Loppuhuomautukset

4.1. Nyt käsiteltävässä asiakirjassa on unionin liikennepolitiikan seurantaan ja arviointiin varattu melko rajalliset varat, noin 8 miljoonaa ecua vuotta kohti. Ottaen huomioon sekä liikennealan kokonaislaajuus että paikallisesti, alueellisesti, kansallisesti ja unionin tasolla julkisista varoista tehtävät suuret panostukset on tärkeää, että unioni panostaa riittävästi yhteisön liikennepolitiikan seurantaan ja arviointiin.

4.2. Unionin tulee ajaa voimakkaasti siirtymistä tuotantosuuntautuneisuudesta markkina- ja asiakassuuntautuneisuuteen. Entistä paremmat liikenneyhteydet ovat Euroopan elinkeinoelämän maailmanlaajuisen kilpailukyvyn kannalta ratkaisevan tärkeitä. Kaikkien ihmisryhmien ja etenkin vanhusten, vammaisten ja muiden autottomien liikkuvuutta tulee parantaa. Pitkällä aikavälillä kestävä liikennejärjestelmä edellyttää nykyistä pontevampaa liikennepolitiikkaa. Puutteellinen liikenneturvallisuus on hyvin suuri kansanterveydellinen ongelma. Liikenteessä kuolleiden ja loukkaantuneiden määrän alentaminen edellyttää voimakkaita toimia jäsenvaltioiden toimivaltaa kuitenkin samalla kunnioittaen. Jotta joukkoliikenteen suosio lisääntyisi, tulee laatuun ja palveluun liittyvät kysymykset asettaa entistä selkeämmin etusijalle. Oikeudenmukaisella ja tehokkaalla hinnoittelulla voidaan liikenteen kielteisiä vaikutuksia rajoittaa. Samalla liikennejärjestelmän tuottavuus paranee ja yhteiskunta saa lisää varoja perusrakenteen ja liikenneverkon parantamista varten. Lisäämällä yhteistyötä komission sekä kuntien ja alueiden välillä voidaan yhteisvoimin luoda entistä parempi liikennejärjestelmä, lisätä hyvinvointia ja parantaa elämänlaatua. Alueiden komitea on valmis osallistumaan aktiivisesti tähän työhön.

Bryssel, 12. kesäkuuta 1997.

Alueiden komitean puheenjohtaja

Pasqual MARAGALL i MIRA

() EYVL C 28, 29.1.1997, s. 21